Nuputamist aastalõpuks: lahendused – Propastop
03.01.2022
Nädal tagasi avaldatud mõistatus kutsus tuvastama kolme foto tegemise aega ja kohta. Nüüd avaldame lahenduskäigud. Suur tänu kõigile, kes mängus kaasa lõid!
Stend 701 asub Puti ujumiskohas Pärnumaal, Reiu jõe ääres. See ei tundu õige kohana.
Stend 704 asub Manija saare ehk Manilaiu edelatipus, Papinina otsa nimelisel neemel, tulepaagi ehk majaka juures.
Otsest pildilist tõestust, kus näha oleks kogu stend, Propastop avalike allikate põhise otsinguga leida ei suutnud. Küll aga on tõendid kaudsed: mõnel pildil on näha stendi tagakülge, samuti sobivad fotoga taamal asuvad puud ja majad.
Pildi tegemise aeg on tuvastatav foto metaandmetest, mida saab otsida näiteks selle või mõne muu veebipõhise tööriista abil (otsingusõna online exif data viewer).
Kuna mõistatuse avaldamisel ei teadnud ka Propastop õiget vastust, siis pakume lahenduseks Manilaid, Papinina ots tuletorni lähedal, 1. septembril 2021 kell 17.41.
TBZ Bank on pank Myanmaris, selle riigi lipp lehvib pangahoonel.
Pildil oleva sinise sildi teksti saab lugeda, kui tõsta foto näiteks sellesse või mõnda muusse veebitööriista (otsingsõna extract text from photo online). Google Translate abiga selgub, et sinna on kirjutatud Pyi Taw Aye Store. Õige poe leiab Google kaardirakenduse kaudu.
Õige vastus: Myanmar, Aungpani linn, Pyi Taw Aye poe esine tänav.
Pildil on kujutatud Tartu ülikooli peahoonet, millest on veebis leida palju fotosid erinevatest aastatest. Kuna sellegi foto juures ei ole Propastopil käepärast täpset dateeringut, avaldame oma vastuse lahenduskäiguna. Igaüks saab järgi proovida, kas see on piisavalt põhjalik või on võimalik aega määrata veelgi täpsemalt.
Aasta paneme paika pildi detaile uurides. Vaatame liiklusmärki pildil vasakul (tähistatud punasega). 2013. aasta pildil asub liiklusmärk veel barjääri taga, 2014. aastal tehtud pildil aga juba barjääri ees nagu otsitaval pildilgi.
2014. aasta pildil on krohvikahjustused fassaadil  (tähistatud kollasega) sarnased otsitava pildiga, 2015. ja 2016. aasta piltidel aga juba märksa suuremad. Seega pakume õigeks aastaks 2014.
Kuu leidmiseks eeldame, et pildil näha olev kilekott aitab perioodi dateerida. Veebiotsing annab teada, et 2014. aasta Osturalli toimus kevadel 2.-6. aprillini ja sügisel 1.-5. oktoobrini.
Aprillis olid puud Tartus veel raagus (tõestuseks pildid 4. aprillil 2014 Tartus toimunud kadettide marsist), oktoobris aga lehes ja valdavalt rohelised (tõestuseks pildid 4. oktoobril 2014 toimunud Tartu linnamaratonist). Pakume seega kuuks oktoobrit ja päeva vahemikus 1.-5. oktoobrini. Kuna pildi meeleolu tundub nädalavahetusele omaselt muretu, võib spekuleerida päevaks laupäeva 4. või pühapäeva 5. oktoobrit.
Kellaaja leidmiseks uurisime pildil näha olevaid varje. Selle veebirakendusega saab taastada päikesevalguse suuna igas kohas ja ajal. Oktoobri alguses paistis päike ülikooli fassaadile pildil nähtavast suunast vahemikus 10:30-12:30.
Pakume vastuseks 2014. aasta 4. või 5. oktoober kell 10:30-12:30
Varasemad sarnased ülesanded leiad siit:
jõulud 2017: tõesta, et tegu on libauudisega
jaanipäev 2018: tuvasta asukoht fotol
jõulud 2018: tuvasta foto tegemise aeg ja koht
jaanipäev 2019: geolokatsiooni treening
jõulud 2019: geolokatsioon laias maailmas
jaanipäev 2020: kronolokatsioon
september 2020: geolokatsioon Google abiga
jõulud 2020: otsing aerofotode ja piltide hulgast
jaanipäev 2021: otsing nii vanade kui uuemate fotode hulgast